Opis predmetu zákazky
Podľa zákona NR SR č. 428/2002 Z. z. o ochrane osobných údajov je povinnosťou Mesta Košice prijať bezpečnostné opatrenia formou bezpečnostného projektu, ktorý eliminuje a minimalizuje hrozby a riziká pôsobiace na informačný systém, v ktorom sú spracovávané osobné údaje. 

Spracovateľ projektu musí preveriť a skúmať bezpečnosť všetkých častí IS a aj bezpečnosť zložiek súvisiacich s IS. V tomto smere treba skúmať predovšetkým tieto aspekty: 

a)	fyzická bezpečnosť – budova a jej okolie, možnosť vniknutia cudzej osoby, ohrozenie pri živelnej pohrome, spôsob stráženia, v akom vzťahu je strážna služba k prevádzkovateľovi IS, existencia a úroveň elektrického zabezpečovacieho systému (EZS) a elektrickej požiarnej signalizácie (EPS), umiestnenie kľúčových častí IS (miestnosť kde je server, archív, záložné napájanie), likvidácia dokumentov po lehote a písomného odpadu (existencia skartovacieho zariadenia), prístup upratovacej služby do kľúčových priestorov, existencia a umiestnenie záložného pracoviska (pre prípad zničenia základného pracoviska). 

b)	režimová bezpečnosť – organizačný poriadok organizácie vo vzťahu k bezpečnosti a ochrane informácií, existencia bezpečnostnej politiky vedenia organizácie a výstavby IS, obsah pracovných zmlúv z hľadiska utajovania skutočností a mlčanlivosti, smernice pre manipuláciu s pamäťovými médiami a ich skladovanie, smernice pri hlásení, prešetrovaní a riešení bezpečnostne významných udalostí, normy (lokálne, národné, medzinárodné) a ich dodržiavanie, zásady používania osobných identifikačných a autentizačných prvkov a ich ochrany, kompetencie a smernice pre tvorbu nových alebo aktualizáciu starých predpisov organizácie súvisiacich s bezpečnosťou a spoľahlivou prevádzkou IS, smernice a kompetencie pre inštaláciu nových programov, plán obnovy, evakuačný plán. 

c)	personálna bezpečnosť – zainteresovanosť zamestnancov na celkovej bezpečnosti organizácie, príprava zamestnancov na prácu s citlivými údajmi, podmienky, v ktorých pracujú používatelia IS a ktoré vplývajú na chybovosť ich práce, motivácia zamestnancov na kľúčových pozíciách z hľadiska ochrany údajov a spoľahlivého chodu IS, mechanizmus pri rozväzovaní pracovného pomeru z hľadiska utajenia, školenia bezpečnosti, ich periodicita, preskúšavanie zamestnancov, smernice pre zastupovanie. 

d)	bezpečnosť technických prostriedkov – druh, kvalita a certifikácia použitých technických prostriedkov, plombovanie pracovných staníc - zábrana pred neautorizovaným zásahom, zabezpečenie servisu (kým a ako rýchlo), zálohovanie energie (UPS), náhradný zdroj energie, vypínanie monitorov. 

e)	bezpečnosť programových prostriedkov – tvorba nových programových produktov, nezávislosť a spoľahlivosť programátorského tímu, zabudovanie bezpečnostných a kontrolných vlastností do programových produktov, ochrana proti vírusom, mechanizmus testovania nových produktov, existencia a uloženie zálohových verzií programových produktov, právna a autorská čistota používaných programov, správa hesiel, zálohovanie programových produktov, mechanizmus obnovy programov. 

f)	bezpečnosť dát – kompetencie a smernice pre zadávanie dát, mechanizmy autorizácie a rozlíšenie prístupu k údajom, zálohovanie, archivácia, likvidácia údajov, šifrovanie dát. 

g)	bezpečnosť komunikácie – spôsob komunikácie medzi jednotlivými časťami IS (aká sieť a ako je zabezpečený prenos), existencia a používanie kryptografických metód, spôsob prepojenia IS na externé subjekty, smernice pre telefónny styk (vrátane používania faxu, e- mail), fyzická ochrana komunikačných vedení (proti poškodeniu, odpočúvaniu), kontrola prístupu do siete pripojenie na Internet, spôsob ochrany. 

Predmetom zákazky je komplexná služba spracovania bezpečnostného projektu pre Magistrát mesta Košice, Mestskú políciu a 44 neprávnych subjektov mesta (materských škôl). V rámci zákazky bude zrealizovaný audit súčasného stavu, vypracovanie bezpečnostných projektov pre uvedené subjekty, školenia pre všetkých zamestnancov magistrátu podľa ich zaradenia v rámci organizačnej štruktúry a vedúcich zamestnancov ostatných subjektov, budú spracované osvedčenia o školeniach, súhlasy dotknutých osôb, poverenia, poučenia, smernice a evidenčné listy. 

Realizácia bude prebiehať etapovite v priebehu roka 2012:

1. etapa – inicializácia : uzavretie zmluvy s vymedzením predmetu a kompetencií, vybavenie prístupu k relevantným informáciám a podkladom, zoznámenie sa s prostredím, identifikácia spoluzamestnancov a respondentov a naplánovanie činnosti. 

2. etapa – analýza aktív a hrozieb: východiskom je riziková analýza, zoznam aktív, predpisov a vnútornej legislatívy, určenie požadovanej úrovne globálnej bezpečnosti celého IS a jeho komponentov. 

3. etapa – posúdenie aktuálnej úrovne bezpečnosti: rozhovory s príslušnými respondentmi v závislosti od spracovávanej oblasti IS, priame overenie vybraných bezpečnostných funkcií a mechanizmov, ohodnotenie reálnej úrovne bezpečnosti vzhľadom na už aplikované opatrenia a jej porovnanie s požadovanou úrovňou, opis existujúcich bezpečnostných opatrení, ohodnotenie a syntéza reálnej úrovne bezpečnosti, popis eventuálnych slabých miest vyžadujúcich protiopatrenia. 

4. etapa – návrh odporúčaní: nájdenie a definovanie opatrení, ktoré je potrebné uviesť do praxe, aby bola dosiahnutá požadovaná úroveň bezpečnosti IS, identifikované bezpečnostné opatrenia, definícia opatrení, úroveň nákladov na ich realizáciu, priorita realizácie, eventuálne následky a kontraindikácie. 

5. etapa – syntéza výsledkov: vytvorenie výsledného dokumentu obsahujúceho syntézu výsledkov a prezentáciu hodnôt, syntézu aktuálnej bezpečnosti, hlavné identifikované nedostatky bezpečnosti a predpokladané náklady spojené s ich odstránením a jeho prerokovanie s manažmentom prevádzkovateľa informačného systému.